Ottar Kaldhol (Arbeiderpartiet), 2001-05-28:
Verdipapirhandellova sitt formål er å legge til rette for ein sikker, ordna og effektiv handel med finansielle instrument. Når ein handlar med verdipapir, er det viktig at marknadsaktørane har tillit til marknaden og informasjonstilgangen. Det er også vesentleg at aktørane ikkje har tilgang til relevant informasjon som andre ikkje har moglegheit til å skaffe seg. Det er difor forbod mot innsidehandel, og eit slikt forbod skal bidra til at investorar i marknaden vert sikra mest mogleg lik behandling. Frå fleire hald har det vore hevda at verdipapirhandellova sine føresegner knytte til ulovleg innsidehandel ikkje har verka tilstrekkeleg effektivt. Dette har ein ved dette lovframlegget gjort noko for å rette på. Eg er glad for at Stortinget i dag ser ut til i det alt vesentlege å slutte seg til dette framlegget. Den einaste usemja er ved ilegging av gebyr ved brot på meldepliktføresegnene. Det har skjedd ein auke av mindre brot på meldepliktsreglane i den seinare tida. I dei aller fleste tilfella har transaksjonane vore små, eller meldefristen er berre i liten grad vorte overskriden. I dei fleste sakene ligg det heller ikkje føre mistanke om at den seint framsette mel-dinga var meint å dekke over lovstridige eller klanderverdige forhold. Medlemene frå Arbeidarpartiet og SV ynskjer at det vert innført eit tospora system som fører med seg at Kredittilsynet kan ilegge gebyr ved brot på meldeplikta ved mindre grove brot. Dette vil etter vår oppfatning effektivisere systemet. Vedtak om gebyr vil vere enkeltvedtak etter forvaltningslova, og det vil kunne innklagast til Finansdepartementet. Dersom det skjer grove brot på meldepliktsregelen, skal desse, som i dag, sanksjonerast etter dagens straffeføresegner. Denne saka har vore ute til høyring, og høyringsinstansane sluttar seg til at det bør innførast ein rett til å ilegge gebyr ved brot på reglane om meldeplikt i verdipapirhandellova § 3-1 og § 3-3. Arbeidarpartiet støttar difor framlegget frå Regjeringa. Eg tek opp mindretalsframlegget frå Arbeidarpartiet og SV på side 21 i innstillinga. Når det gjeld Ot.prp. nr. 53 om regulering av handel med varederivat, er komiteen i all hovudsak samd i Regjeringas forslag. Det er også semje om at retten til netting av varederivat og vilkåra for dette skal gå fram av lova, der også definisjonen av kva kontraktar som skal omfattast av omgrepet varederivat, skal gå fram. Det er vidare slik at Regjeringa i det framlegget som ligg til grunn for innstillinga om regulering av varederivat, opnar for netting eller motrekningsreglar. Det gjeld også for derivat som ikkje er noterte på børs. Det betyr at lovframlegget frå Regjeringa gjev høve for netting av både børsnoterte og ikkje børsnoterte varederivat. I innstillinga går det fram at Arbeidarpartiet og SV meiner at føresetnaden for dette er at oppgjeret skal skje gjennom ein oppgjerssentral. Vi meiner at dette er viktig for tryggleiken til alle aktørane som tek del i varederivatmarknaden. Vidare er det grunn til å peike på at denne oppgjersforma vil gje meir ordna forhold i denne marknaden. Særleg vil dette kunne vere tilfellet i samband med konkurs, der kontraktspartane som har inngått avtale om netting, kan hente ut sitt tilgodehavande i konkursbuet før andre aktørar. Med bakgrunn i dette vil eg ta opp mindretalsframlegget frå Arbeidarpartiet og SV på side 13 i innstillinga.